**CV Милчо Узунов**

Милчо Узунов е роден 1974 година во Скопје. Средното образование го завршил во стручната гимназија за електротехника и електроника „Орце Николов“ во Скопје. Студирал на Електротехничкиот факултет во Скопје, на Катедрата за електроника и телекомуникации. Во областа на компјутерските технологии дипломирал и на Електротехничкиот факултет во Белград, „ВИСЕР“. Магистрирал на Универзитетот за аудиовизуелни уметности „ЕСРА“ – Скопје, каде што е и професор на Факултетот за филмски уметности. Член е и на тимот основачи на првото македонско научно списание „ЕМИТЕР“ за популаризација и примена на науката и техниката. Освен во списанието Емитер, дел од неговата активна работа во полето на видеотехнологијата може да се прочита и во списанието за аудиовизуелни уметности „ЛИНК“, при Универзитетот ЕФТА – Скопје. Во 1996 година, заедно со уште тројца свои соработници ја основа една од првите продукциски куќи во Македонија „3Д ПРОЕКТ СТУДИО“ – Скопје. Во инженерската аудио-видео продукциска сфера, Милчо Узунов активно учествувал во реализацијата и изработката на проекти за електронски медиуми. Неговите аудио-видео апликативни решенија денеска се имплементирани во многу електронски медиуми како: „**ТЕЛЕВИЗИЈА МЕГА**“ – Битола, „**ТВ 24 ТЕЛЕВИЗИЈА**“ – Скопје, „**О2 ТЕЛЕВИЗИЈА**“ – Охрид, „**ТЕЛЕВИЗИЈА НОВА**“ – Скопје, „**МЕТРОПОЛИС РАДИО МРЕЖА**“ – Скопје, „**КЛУБ ФМ РАДИО**“ – Скопје и „**СИТИ РАДИО**“ – Скопје. Во фазите на надградување и опремување како аудио така и видео опрема во културните установи низ Македонија, активно партиципирал и учествувал со своите технолошки решенија, како што е **МНТ** – Скопје, **Драмски театар** – Скопје, **МОБ** – Скопје и други значајни културни објекти. Во текот на 25-годишната работа во својата компанија, како продуцент, режисер и видео едитор има реализирано многу проекти. Некои од позначајните проекти во последниве 5 години се: филмот „**ДЕНАР**“, телевизискиот серијал „**ТВРДОКОРНИ сезона 2**“, научно-образовниот телевизиски серијал „**ЕУ КАРАВАН НИЗ НОВИТЕ ЗЕМЈИ ЧЛЕНКИ**“ и серијалот „**ВО СВЕТОТ НА ТЕХНОЛОГИЈАТА**“. Реализирал и учествувал во продукцијата на голем број комерцијални видеопрезентации и многу музички спотови за изведувачи од Македонија и од странство. Во полето на театарот, Узунов навлегува преку мултимедијални хардверски и креативни видеорешенија, надградувајќи ги аудиовизуелните дела со една нова димензија. Почетоците на неговата работа во оваа област се од 2006 година, со премиерата на театарската претстава „**ВОЈАЏЕР**“ во режија на Златко Славенски, изведена во Македонската опера и балет. Овој проект е, всушност, и првата театарска мултимедијална изведба каде што е применет методот на повеќеслојна multilayer синхронизирана проекција. Овој проект е значаен и во аудио сферата на театрите, бидејќи Милчо во ова аудиовизуелно дело првпат применува просторна аудиослика – Surround audio mode. Во 2007 година, во рамките на Охридско лето, во проектот „**СОЛАРИС**“ во режија на Златко Славенски исто така беше применета повеќеслојната видеопроекција, но овојпат во 7 синхронизирани леери, и на повеќе од 12 проекциски површини. Амбиентот на Охридскиот антички амфитеатар доби нова современа аудиовизуелна атмосфера. Проектот „**3327 НИКОЛА ТЕСЛА**“, кој беше реализиран во 2010 година, покрај петте синхронизирани леери, за првпат прикажа и мапирање со актери во реално време. Од областа на 3Д-мапирањето, позначајни проекти во кои Милчо Узунов се јавува како автор на 3Д-мапирањето и видеосодржината се: „**СКЕНДЕРБЕГ**“ во режија на Жендрим Рихани – МОБ, „**АЛЕКСАНДАР III МАКЕДОНСКИ**“ во кореографија на Роланд Савкович – МОБ, „**СИНАТА ПТИЦА**“ во режија на Златко Славенски – МНТ, „**ЏОН ПИПЛФОКС**“ во режија на Коле Ангеловски – ДРАМСКИ ТЕАТАР, „**БУРЕ БАРУТ**“ во режија на Сашо Миленковски – ДРАМСКИ ТЕАТАР, комерцијалното отворање на „**СИТИ МОЛ – СКОПЈЕ**“ во продукција на 3Д ПРОЕКТ СТУДИО – Скопје, отворање на првиот фестивал на светлината во Скопје „**SKOPJE LIGHT ART DISTRICT**“, комерцијалното отворање на новиот автосалон на „ **JAGUAR LAND ROVER** “, комерцијалното отворање на новата болница „**ЖАН МИТРЕВ**“, јубилеј на “**KNAUF**” – С. Македонија, „**5 Years SISTINA**“, .. и многу други културно-уметнички проекти.